SOLAR มาทางไหน ไปทางนั้น
ถ้าพูดกันตามตรงต้องยอมรับว่าสถานการณ์ของหุ้น SOLAR น่าจะเป็นอีกหนึ่งมหากาฬที่น่าสนใจในหมู่นักลงทุนที่ชอบยุ่งเรื่องชาวบ้าน เพราะตัวบริษัทไปเกี่ยวพันกับกลุ่มทุนหลายกลุ่ม รวมทั้งมีนักลงทุนรายใหญ่เข้ามายุ่งวุ่นวายไม่ขาดสาย รวมทั้งมีการปล่อยข่าวดีเพื่อสร้างความน่าเชื่อถือเป็นระยะ แต่สุดท้ายก็ไม่มีอะไรเป็นชิ้นเป็นอันสักที
9 ก.พ. 2561

ตีแผ่บจ.ดัง
คุณสมเกียรติ จากปิ่นเกล้า กรุงเทพฯ พูดถึงสถานการณ์ของหุ้น SOLAR หรือ บริษัท โซลาร์ตรอน จำกัด (มหาชน) เป็นอะไรที่เหนือความคาดเดามากๆ เพราะตัวธุรกิจก็มีความวุ่นวาย ไม่รู้จะไปในทิศทางไหน กลุ่มผู้บริหาร กับกลุ่มผู้ถือหุ้นใหญ่ก็เคยมีข่าวลือเกี่ยวกับความขัดแย้งกัน จู่ๆ ทำไมราคาหุ้นถึงถีบตัวขึ้นอย่างร้อนแรง ผมถึงสงสัยนี่เป็นการดันหุ้นรอบสุดท้ายก่อนแยกวงหรือเปล่า? รบกวนอาจารย์ช่วยแจกแจงรายละเอียดให้ฟังหน่อยครับ
 
ถ้าพูดกันตามตรงต้องยอมรับว่าสถานการณ์ของหุ้น SOLAR น่าจะเป็นอีกหนึ่งมหากาฬที่น่าสนใจในหมู่นักลงทุนที่ชอบยุ่งเรื่องชาวบ้าน เพราะตัวบริษัทไปเกี่ยวพันกับกลุ่มทุนหลายกลุ่ม รวมทั้งมีนักลงทุนรายใหญ่เข้ามายุ่งวุ่นวายไม่ขาดสาย รวมทั้งมีการปล่อยข่าวดีเพื่อสร้างความน่าเชื่อถือเป็นระยะ แต่สุดท้ายก็ไม่มีอะไรเป็นชิ้นเป็นอันสักที
เมื่อบทสรุปบรรทัดสุดท้ายไม่มีอะไรที่จับต้องได้สักอย่าง ราคาหุ้นถึงแกว่งตัวฉวัดเฉวียนเป็นประจำ ก่อนจะลงเอยด้วยการทรุดตัวลงอย่างต่อเนื่อง ซึ่งทำให้นักลงทุนรายย่อยติดหุ้นราคาสูงกันอย่างถ้วนหน้า จนมองไม่เห็นหนทางที่จะถอนทุนคืนได้ในเร็ววัน
เนื่องจากแบบแผนธุรกิจที่ทำแต่ละอย่าง ไม่เคยสำเร็จตามที่ได้ป่าวประกาศไว้นั่นเอง
โดยเรื่องนี้ดูได้จากผลประกอบการที่มีขาดทุนเรื้อรัง และนับวันจะขาดทุนมากขึ้นเรื่อยๆ จนหลายคนรู้สึกหมดหวังกับหุ้นตัวนี้ (ดูตารางประกอบ)
น่าสนใจตรงที่ราคาหุ้นดันถีบตัวขึ้นแรงหลายวันติดต่อกัน ทั้งที่ยังไม่มีอะไรปรากฏให้เห็นเป็นรูปเป็นร่าง อาจารย์ถึงมองหุ้นตัวนี้ในมุมที่ไม่ดี เพราะเหมือนเป็นการดันราคาหุ้นมาออกของนะครับ
สาเหตุที่ทำให้อาจารย์คิดเช่นนั้นมาจากเรื่องราวในอดีตก็เป็นลักษณะนี้ ปัจจุบันก็ไม่น่าจะต่างจากในอดีตสักเท่าไหร่ จึงอย่าไปให้ความสนใจว่า การกลับมาเที่ยวนี้จะดีขึ้นอย่างบูรณาการเลย!
ถ้าดีจริง ก็น่าจะดีมาตั้งนานแล้ว ไม่ใช่เพิ่งจะดีในตอนนี้
ด้วยเหตุนี้ถึงขอบอกกับนักลงทุนว่า ถ้าคิดจะเล่นหุ้น SOLAR ต้องเผื่อใจไว้เยอะหน่อย เพราะการขึ้นเที่ยวนี้น่าจะเป็นลักษณะเข้าทำเร็ว นักลงทุนไม่สามารถถือหุ้นข้ามวันได้เลยจริงๆ ครับ
สิ่งที่อาจารย์อยากเล่าให้ฟังมีเพียงเท่านี้ ประเด็นอื่นๆ ไม่ใช่สาระสำคัญของการพูดคุยในเที่ยวนี้!
สภาแมงเม่า : ดร.สมชาย